Millenni-mening - Diskoers
Martin van Ryneveld
Ek is seker ons almal moes al na dié, en menigte soortgelyke stories luister wat ten doel het om te illustreer hoe rof die goeie ou dae was. Wel, dit beteken nie dat die jonger oorlewendes van Noag se Ark, dis nou die millennials, ook nie struikelblokke teëkom nie. En struikelblokke is nie net nodig nie, maar nuttig, maak nie saak in watse millennium jy jouself bevind nie.
“In my dae kon ek met 50c die kafee binnegaan en uitloop met twee brode, een liter melk en vyf toffies.” Ja Oupa, maar inflasie is ŉ realiteit en selfs daarsonder sal die huidige sosio-ekonomiese omstandighede dit steeds nie toelaat nie… teveel sekuriteitskameras. Ek verstaan dat Oupa ŉ 3 ure donkiekar-rit moes onderneem om net by die kafee uit te kom, en dat dit onregverdig is dat ek slegs ŉ hanetreetjie weg van Tuks Monate se wonderlike kos woon, maar ek is ongelukkig nie in die posisie om op die rype ouderdom van 23 vir my ŉ huis te kan koop nie, die dat ek nog op universiteitsgronde bly.
“In my dae kon ons gesê net wat ons wou, ons het nie almal in borrelplastiek toegedraai nie.” Ja, Oom. Ek verstaan dat oom nou nie meer oom se pen in gal kan doop wanneer oom stereotipiese grappies maak nie, maar kan oom dink hoe dit voel vir iemand aan die ander kant van daardie grappie? Ons millennials kry politieke korrektheid met ons moedermelk in, maar daarvoor is ek dankbaar. Ek het vriende met verskillende seksuele oriëntasies, van alle kleure en van uiteenlopende agtergronde, en dit maak van my ŉ beter mens!
“In my dae was vrouens kaalvoet, swanger en voor die stoof!” Ja, Oupa, volgende volg seker die kaalvoet-Drakensberg-oor-storie. Vandag gee ons inderdaad erkenning aan pioniersvroue, sonder om te bekommer waarmee hulle voete geklee is (of in watse vertrek van die huis hulle, hulself bevind). Dink maar aan Suid-Afrika se eie ystervrouens soos Thuli Madonsela, Maria Ramos en Charlize Theron. Elk wêrelde verskillend, en tog inspirerend oor geslagsgrense.
“In my dae het ek al met jou oupa getrou toe ek agtien was, wanneer gaan jy begin flikkers gooi?” Ouma… hierteen het ek nie ŉ goeie argument nie. Ek kan bespiegel en dit toeskryf aan my laatperske gesig of my vermoë om sonder end te babbel. Nog ŉ strooihalm-argument kan wees dat wetenskaplikes meen die eerste mens wat 200 jaar oud gaan word, onlangs gebore is. Dus moes Ouma en Oupa vroeg trou uit die vrees dat julle vroeg, alleen dood sou gaan, ek daarenteen het nog baie tyd. ŉ Berg van ŉ molshoop, ek weet, maar die is die enigste argument wat ek moontlik kan opper sonder om my selfbeeld in duie te laat stort.
Nie-millennials: hou op hunker na die vleispotte van ouds, verandering nie net goed is nie, maar broodnodig en dit bring sy eie moeilikhede. Dit gesê, mag ons millennials dalk binnekort die era voor elektrisiteit eerstehands ervaar. Koester gerus nostalgie en hou vas aan die heimwee van die verlede, maar slaan ag daarop dat ons in ŉ nuwe eeu leef – en onthou maar net wie die ouetehuis kostes gaan dek.
Martin van Ryneveld is ŉ finale jaar regstudent by Tuks. Hy is Ondervoorsitter en Speaker van die UP Debatsvereniging en Projekhoof van die Tuks Leadership and Individual Program (TULIP). Martin hou van lang staproetes langs die kus en om grappies te maak wanneer hy moet ernstig wees.